กระทรวงแรงงาน ดึงเอกชน ร่วมสร้างช่างแอร์ไลเซนส์มืออาชีพ ป้อนตลาดแรงงาน ปี 64 ตั้งเป้าในพื้นที่ 33 จังหวัด
นายธวัช เบญจาทิกุล อธิบดีกรมพัฒนาฝีมือแรงงาน (กพร.) กระทรวงแรงงาน เปิดเผยว่า พระราชบัญญัติส่งเสริมการพัฒนาฝีมือแรงงาน พ.ศ. 2545 และที่แก้ไขเพิ่มเติม กำหนดให้ช่างไฟฟ้าภายในอาคาร ช่างเครื่องปรับอากาศในบ้านและการพาณิชย์ขนาดเล็ก ช่างเชื่อมอาร์กโลหะด้วยมือ ช่างเชื่อมแม็กและช่างเชื่อมทิก เป็นอาชีพที่ต้องดำเนินการโดยผู้ที่ผ่านการประเมินและได้รับหนังสือรับรองความรู้ความสามารถ เพื่อเป็นการส่งเสริมให้ช่างฝีมือในกลุ่มอาชีพดังกล่าวได้ปฏิบัติตามกฎหมาย ในปี 2563 กรมพัฒนาฝีมือแรงงาน จึงร่วมกับบริษัท มาเวล คอร์ปอเรชั่น จำกัด พัฒนาทักษะให้แก่แรงงานในหลักสูตร การพัฒนาการเป็นผู้ประกอบการทางด้านช่างเครื่องปรับอากาศสู่มืออาชีพ ดำเนินการแล้ว 1,440 คน ซึ่ง บริษัท มาเวลฯ ได้สนับสนุนเครื่องปรับอากาศชนิดติดผนังให้หน่วยงานในสังกัด เพื่อนำไปใช้ในการฝึกอบรมและทดสอบมาตรฐานฝีมือแรงงานแห่งชาติ สาขาเครื่องปรับอากาศ อีกด้วย ในปี 2564 มีเป้าหมายจัดฝึกอบรมหลักสูตร การพัฒนาการเป็นผู้ประกอบการทางด้านช่างเครื่องปรับอากาศสู่มืออาชีพ ระยะเวลาการฝึก 8 ชั่วโมง ในพื้นที่ 33 จังหวัด ได้แก่ ขอนแก่น บึงกาฬ สกลนคร สุรินทร์ ศรีสะเกษ กำแพงเพชร ชัยนาท นครปฐม นครสวรรค์ พระนครศรีอยุธยา พิจิตร เพชรบูรณ์ สมุทรสาคร สุพรรณบุรี อ่างทอง กรุงเทพมหานคร กาญจนบุรี ประจวบคีรีขันธ์ เพชรบุรี ราชบุรี ชุมพร ตรัง พัทลุง ภูเก็ต สตูล ระยอง จันทบุรี สระแก้ว ฉะเชิงเทรา ลพบุรี สุราษฎร์ธานี นครศรีธรรมราช และสงขลา ทั้งนี้ มุ่งเน้นการสร้างช่างแอร์ไลเซนส์ หรือช่างแอร์ที่มีหนังสือรับรองความรู้ความสามารถซึ่งพิจารณาจากเกณฑ์ที่กำหนดช่างฝีมือในกลุ่มอาชีพข้างต้นที่สนใจเข้ารับการฝึกอบรม หรือประเมินความรู้ความสามารถ สอบถามข้อมูลเพิ่มเติมได้ที่ สถาบันพัฒนาฝีมือแรงงาน (สพร.) และสำนักงานพัฒนาฝีมือแรงงาน (สนพ.)ทุกแห่งทั่วประเทศ หรือสายด่วนกระทรวงแรงงาน 1506 กด 4